b'\n_START_ARTICLE_\nSveta Barbara\n_START_SECTION_\n\xc5\xbdivljenje\n_START_PARAGRAPH_\nKakor pravijo legende je bila Barbara h\xc4\x8der bogatega pogana z imenom Dioskur. O\xc4\x8de jo je imel zastra\xc5\xbeeno in zaprto v stolpu, da bi jo obvaroval od zunanjega sveta. Ko je na skrivaj postala kristjanka, je zavrnila mo\xc5\xbeitveno ponudbo, ki ji jo je posredoval o\xc4\x8de. Preden je ta odpotoval, je zapovedal, naj poleg njenega bivali\xc5\xa1\xc4\x8da uredijo zasebno kopali\xc5\xa1\xc4\x8de, namenjeno njej. V njegovi odsotnosti je nato Barbara ukazala, naj naredijo na stolpu namesto dveh oken tri okna, ki predstavljajo Sveto Trojico._NEWLINE_Ko se je o\xc4\x8de vrnil, se je izpovedala za kristjanko. Potegnil je me\xc4\x8d, da bi jo ubil, vendar je na njeno molitev v zidu stolpa nastala luknja, ona pa je bila \xc4\x8dude\xc5\xbeno prene\xc5\xa1ena v gorsko sotesko, kjer sta dva pastirja pazila na svoji \xc4\x8dredi. Dioskur je v iskalni gonji naletel na prvega pastirja, a ga je slednji uspel zavrniti, vendar drugi pastir je Barbaro izdal, za posledico pa okamenel, njegova \xc4\x8dreda pa se je spremenila v kobilice._NEWLINE_Barbaro so odvlekli pred Martinija, prefekta province, ki jo je stra\xc5\xa1no mu\xc4\x8dil, vendar je ostala zvesta svoji veri. Pono\xc4\x8di je celico obsijala svetloba in nastopili so novi \xc4\x8dude\xc5\xbei. Vsako jutro so bile njene rane zaceljene. Baklje, s katerimi so jo hoteli za\xc5\xbegati, so ugasnile, \xc4\x8dim so se ji z njimi pribli\xc5\xbeali. Nazadnje so jo obsodili na smrt z obglavljenjem. O\xc4\x8de je osebno izvr\xc5\xa1il smrtno obsodbo, a ga je za kazen na poti domov zadela strela, ki je pou\xc5\xbeila njegovo telo. Barbarino truplo je pokopal kristjan Valentin, njen grob pa je postal kraj \xc4\x8dude\xc5\xbeev. Po neki legendi je umrla 4. decembra leta 306 v rodni Nikomediji v provinci Bitiniji v Mali Aziji.'